แก้หนี้ไม่มีวันหมด
นับเป็นยุคทองของ...คนเป็นหนี้และคนอยากเป็นหนี้...ที่ได้รับการดูแลช่วยเหลือจากรัฐบาลแบบจัดหนักและจัดเต็ม
20 ส.ค. 2554

นับเป็นยุคทองของ...คนเป็นหนี้และคนอยากเป็นหนี้...ที่ได้รับการดูแลช่วยเหลือจากรัฐบาลแบบจัดหนักและจัดเต็ม
โดย..สุรชัย กำพลานนท์วัฒน์
ไล่เรียงตั้งแต่หนี้สินเกษตรกร หนี้สินครู ไปจนถึงหนี้ที่ยากสุดในการแก้ไขคือหนี้สินนอกระบบ
รัฐบาลยังอุตส่าห์หาทางช่วยเหลือย้ายหนี้นอกระบบดอกเบี้ยแพงๆ เข้าไปอยู่สถาบันการเงินของรัฐกลายเป็นหนี้ในระบบที่เสียดอกเบี้ยต่ำกว่าหลายเท่า
เร็วๆ นี้ก็หันมาดูแลคนที่เป็นหนี้บัตรเครดิต หนี้ที่เกิดจากการใช้เงินในอนาคต ซึ่งมีทั้งเรื่องจำเป็นและเรื่องฟุ้งเฟ้อฟุ่มเฟือย รัฐบาลก็กำลังจะช่วยย้ายหนี้บัตรเครดิตจากเอกชนที่โดนฟาดดอกเบี้ยโหดๆ ไปอยู่กับแบงก์รัฐซึ่งจะคิดดอกเบี้ยถูกลงกว่าครึ่ง
ส่วนคนที่ยังไม่มีหนี้ก็กำลังช่วยให้เป็นหนี้สะดวกรวดเร็ว เช่น หนี้ซื้อบ้านหลังแรก ดอกเบี้ยสุดเย้ายวนชนิดที่ไม่เคยมีมาก่อนในตลาด...ดอกเบี้ย 0% 2 ปีแรก เปิดโรงเรียกแขกทำเอาชาวบ้านชาวช่องต้องรีบเข้าแถวขอกู้ตั้งแต่ไก่โห่
นี่ละครับ ไม่เรียกว่ายุคทองก็คงไม่ได้ คนที่มีหนี้สินอะไรก็ตามคงหน้าชื่นตาบานกันพอสมควรที่ได้รับช่วยเหลือผ่อนหนักเป็นเบา ใครที่ยังมีหนี้ติดค้างจึงควรรีบหาทางแก้ไขเสียโดยเร็ว ส่วนใครที่ยังไม่มีหนี้สินติดตัวก็อย่าเพิ่งน้อยใจที่ไม่ได้ใช้สิทธิรับความช่วยเหลือจากรัฐบาล โดยเฉพาะอย่างยิ่งน้องๆ คนรุ่นใหม่อย่าได้ริอวดรวยอวดเท่ใช้บัตรเครดิตไปก่อหนี้ ถ้าไม่จำเป็นจริงๆ ขอแนะนำให้อยู่ห่างๆ ไว้ มีคนจำนวนมากที่เสียผู้เสียคนเสียประวัติการเงินก็เพราะเจ้าบัตรพลาสติกรูดปรื๊ดๆ นี่แหละ
ไม่มีหนี้...ไม่มีทุกข์ ไม่มีทุกข์ก็จะไม่เครียด สุขภาพร่างกายหน้าตาผิวพรรณจะผ่องใสดูดีดูเท่ไปเอง
การไม่มีหนี้จึงถือเป็นลาภอันประเสริฐที่พ่อแม่ครูบาอาจารย์ควรสั่งสอนชี้แนะให้ลูกหลานลูกศิษย์ลูกหาเข้าใจ
รัฐบาลในฐานะผู้ปกครองประชาชน...นอกจากจะช่วยเหลือประชาชนที่ตกทุกข์ได้ยากจากการเป็นหนี้แล้ว ก็ควรให้ความสำคัญกับการปลูกจิตสำนึกกับผู้คนในประเทศนี้ที่มีทั้งคนรุ่นเก่าและเด็กรุ่นใหม่ๆ ห่างไกลจากการก่อหนี้ที่ไม่จำเป็น
ในขณะเดียวกันหน่วยงานภาครัฐที่กำกับดูแล ควรจะเอาจริงเอาจังและเข้มงวดกับบริษัทห้างร้านหรือสถาบันการเงินที่ยั่วยุปลุกเร้าคิดค้นสารพัดวิธีที่จะกระตุ้นให้คนเป็นหนี้แบบง่ายๆ ทั้งลด แลก แจก แถม สะสมแต้ม ยิ่งรูดมากยิ่งคืนเงินมาก ซื้อของเงินเชื่อผ่อนส่งแบบไม่ต้องดาวน์ บัตรหลักบัตรเสริมเพิ่มวงเงินเหมือนแจกฟรีให้เปล่า และอื่นๆ อีกมากมายที่เข้าข่ายยุยงปลุกปั่นทำให้คนอยากเป็นหนี้เยอะๆ
เมื่อก่อน...ใครอยากมีบัตรเครดิตสักใบต้องเป็นฝ่ายวิ่งไปกราบวิ่งไปหา เดี๋ยวนี้เดินไปมาในห้าง ซื้อของในตลาด สารพัดค่ายบัตรเครดิตจะจัดทีมไล่ล่าวิ่งหาเป้าหมายอย่างบ้าคลั่ง นี่ยังไม่พูดถึงช่องทางยัดเยียดให้เป็นหนี้ผ่านทางโทรศัพท์มือถือที่นับวันจะรุกล้ำความเป็นส่วนตัวจนน่ารำคาญแบบสุดๆ
บ้านเราเปิดกว้างสร้างโอกาสในการเป็นหนี้ง่ายดายไร้ขีดจำกัดเกินไป ธุรกิจธุรกรรมทำให้ผู้คนเป็นหนี้มีมากไป ทัศนคติและการรับรู้ความร้ายกาจของการเป็นหนี้หายไป ช่องทางในการนำพาหนี้สินเข้าถึงตัวผู้คนสะดวกรวดเร็วฉับไว
คำว่า...หนี้สินรุมเร้า...มันจึงรุมเร้าเราได้ตั้งแต่ยังไม่มีหนี้...สักบาทเลย